ไอแบงก์ปลุกรีไฟแนนซ์หนี้
ชงบอร์ดขอเงินเพิ่มอีก1.2พันล้านบาทอัดฉีดดอกเบี้ยต่ำ4.25%ผ่อนยาว7ปี
28 ต.ค. 2557

ชงบอร์ดขอเงินเพิ่มอีก1.2พันล้านบาทอัดฉีดดอกเบี้ยต่ำ4.25%ผ่อนยาว7ปี
ยอดใช้เงินกู้รีไฟแนนซ์บัตรเครดิตพุ่ง ไอแบงก์เล็งขยายวงเงินปล่อยกู้เป็น 1,200 ล้าน
นายอาบิดีน วันขวัญ ผู้อำนวยการฝ่ายผลิตภัณฑ์ชะรีอะฮ์ ธนาคารอิสลามแห่งประเทศไทย (ไอแบงก์) เปิดเผยว่า ขณะนี้ได้เตรียมเสนอคณะกรรมการธนาคารเพื่อขออนุมัติขยายวงเงินในการให้บริการสินเชื่อเพื่อปรับโครงสร้างหนี้ (รีไฟแนนซ์) บัตรเครดิตจาก 500 ล้านบาท ในปัจจุบัน เป็น 1,200 ล้านบาท หากได้รับความเห็นชอบจากคณะกรรมการก็สามารถดำเนินการได้ทันที
สำหรับสาเหตุที่ขอเพิ่มวงเงินรีไฟแนนซ์บัตรเครดิต เนื่องจากวงเงินเดิม 500 ล้านบาทนั้น ได้ปล่อยสินเชื่อเต็มวงเงินแล้ว แต่ยังมีลูกค้าที่ให้ความสนใจและได้ยื่นใบสมัครให้ธนาคารพิจารณาอีกจำนวนมาก โดยการขยายวงเงินรีไฟแนนซ์บัตรเครดิตเพิ่มขึ้น ถือเป็นการตอบสนองนโยบายของธนาคารที่ต้องการรักษาฐานลูกค้าที่ดีของธนาคารไว้
นายอาบิดีน กล่าวว่า โดยเฉลี่ยลูกค้าจะขอสินเชื่อจากธนาคารเพื่อรีไฟแนนซ์บัตรเครดิตรายละประมาณ 23 แสนบาท โดยผลการดำเนินการที่ผ่านมา ในกลุ่มลูกค้าที่ใช้หลักทรัพย์ค้ำประกัน ปรากฏว่าไม่พบว่ามีหนี้เสีย แต่สำหรับลูกค้าที่ใช้บุคคลค้ำประกันนั้น พบว่ามีหนี้เสียเพียง 0.32% ของสินเชื่อที่ปล่อยกู้เท่านั้น 
ทั้งนี้ ธนาคารได้กำหนดเงื่อนไขการปล่อยเงินสินเชื่อรีไฟแนนซ์บัตรเครดิตหรือสินเชื่อบุคคล โดยจะให้วงเงินสินเชื่อ 100% ของภาระหนี้ แต่ไม่เกิน 5 ล้านบาท อนุมัติสูงสุด 20 เท่าของรายได้ ระยะเวลาผ่อนชำระหนี้นานสูงสุด 7 ปี โดยแบ่งเป็นกรณีที่มีหลักทรัพย์ค้ำประกัน คิดอัตรากำไรเดือนแรกถึงเดือนที่ 3 ในอัตรา 4.25% เดือนที่ 412 จะคิดอัตรากำไรเอสพีอาร์แอล (ปัจจุบันอยู่ที่ 8.5%) ลบ 0.75% หรือประมาณ 7.75% สำหรับปีที่ 2 คิดอัตรากำไรเอสพีอาร์แอล (ปัจจุบันอยู่ที่ 8.5%) และปีที่ 3 คิดอัตรากำไรเอสพีอาร์แอลบวก 0.5 หรือประมาณ 9% 
กรณีที่ใช้บุคคลค้ำประกัน ในเดือน 1 ถึงเดือนที่ 9 จะคิดอัตรากำไร 9.99% เดือนที่ 10 เป็นต้นไป คิดอัตรากำไรเอสพีอาร์แอลบวก 8.5% (หรือประมาณ 18%) โดยเมื่อเทียบกับอัตราดอกเบี้ยของบัตรเครดิตและสินเชื่อบุคคลของธนาคารพาณิชย์อยู่ที่ 20-28% ไอแบงก์คิดอัตรากำไรที่ต่ำกว่าดอกเบี้ยของธนาคารพาณิชย์ รวมทั้งมีการขยายระยะเวลาการผ่อนชำระนานสูงสุด 7 ปี ทำให้ลูกค้าสามารถผ่อนชำระต่อเดือนได้ในวงเงินที่ลดลง